FI Euroopan unionin virallinen lehti C 64/27

Ennakkoratkaisupyyntö, jonka Special Commissioners, Lontoo (Yhdistynyt kuningaskunta) on esittänyt 24.12.2007 — HSBC Holdings plc ja Vidacos Nominees Ltd v. The Commissioners of Her Majesty's Revenue & Customs

(Asia C-569/07)

(2008/C 64/38)

Oikeudenkäyntikieli: englanti

Ennakkoratkaisua pyytänyt tuomioistuin

Special Commissioners, Lontoo

Pääasian asianosaiset

Kantajat: HSBC Holdings plc ja Vidacos Nominees Ltd

Vastaaja: The Commissioners of Her Majesty's Revenue & Customs

Ennakkoratkaisukysymykset

Kielletäänkö neuvoston direktiivin 69/335, (1) sellaisena kuin se on muutettuna 10.6.1985 annetulla neuvoston direktiivillä 85/303/ETY, (2) 10 tai 11 artiklalla tai EY:n perustamissopimuksen 43, 49 tai 56 artiklalla tai jollakin muulla yhteisön oikeuden määräyksellä tai säännöksellä se, että jäsenvaltio (jäljempänä ensimmäinen jäsenvaltio) kantaa veroa osakkeiden luovuttamisesta tai liikkeeseen laskemisesta selvityspalveluun 1,5 prosentin verokannalla, jos tosiseikat ovat seuraavat:

i) Yhtiö (jäljempänä yhtiö A), joka on sijoittautunut ensimmäiseen jäsenvaltioon, tarjoutuu ostamaan toisen yhtiön (yhtiö B), joka on sijoittautunut toiseen jäsenvaltioon (jäljempänä toinen jäsenvaltio), listatut ja kaupankäynnin kohteena olevat osakkeet yhtiön A sellaisia osakkeita vastaan, jotka lasketaan liikkeeseen arvopaperipörssissä toisessa jäsenvaltiossa.

ii) Yhtiön B osakkeenomistajat voivat valita, ottavatko ne vastaan yhtiön A uudet osakkeet a) aineellisessa muodossa tai b) aineettomassa muodossa ensimmäisen jäsenvaltion selvitysjärjestelmän välityksellä taikka c) aineettomassa muodossa toisen jäsenvaltion selvityspalvelun välityksellä

iii) Jäsenvaltion laissa säädetään tiivistettynä seuraavaa: a) Siinä tapauksessa, että osakekirjat lasketaan liikkeelle aineellisessa muodossa (tai aineettomassa muodossa jäsenvaltion aineettomien osakkeiden selvitysjärjestelmässä) veroa ei kanneta osakkeiden liikkeelle laskemisesta vaan jokaisesta sitä seuraavasta kaupasta, jolloin vero kannetaan 0,5 prosentin verokannalla kauppahinnasta. b) Luovutettaessa tai laskettaessa liikkeelle aineettomia osakkeita selvityspalvelun tarjoajalle kannetaan vero (jos osakkeet lasketaan liikkeelle) 1,5 prosentin verokannalla merkintähinnasta tai (jos osakkeet luovutetaan vastiketta vastaan) 1,5 prosentin verokannalla vastikkeen määrästä tai arvosta tai (muussa tapauksessa) 1,5 prosentin verokannalla osakkeiden arvosta, ja osakkeiden (tai osakkeita tai osakkeista määräämistä koskevista oikeuksien) luovutuksista selvityspalvelussa ei myöhemmin kanneta veroa. c) Selvityspalvelun tarjoaja voi, jos se saa toimivaltaisen veroviranomaisen luvan, valita järjestelyn, jossa veroa ei kanneta osakkeiden liikkeelle laskemisesta tai luovutuksesta sen selvitysjärjestelmään, vaan tämä vero kannetaan sen sijaan jokaisesta osakekaupasta selvitysjärjestelmässä 0,5 prosentin verokannalla vastikkeesta. Toimivaltainen veroviranomainen voi vaatia (ja tällä hetkellä vaatii) tällaisen valinnan hyväksymisen edellytyksenä sitä, että selvityspalvelun tarjoaja, joka haluaa tehdä tällaisen valinnan, tekee ja pitää yllä järjestelyjä (joita veroviranomainen pitää tyydyttävinä) veron kantamista varten selvityspalvelussa ja siihen liittyvän lainsäädännön noudattamista ja noudattamisen varmistamista varten.

iv) Toisen jäsenvaltion arvopaperinpörssissä voimassa olevissa järjestelyissä edellytetään, että kaikki tässä toisessa jäsenvaltiossa liikkeeseen lasketut osakkeet on pidettävä aineettomassa muodossa yhdessä ainoassa selvityspalvelussa, joka on sijoittautunut toiseen jäsenvaltioon ja jonka harjoittaja ei ole tehnyt edellä kuvattua valintaa?

(1) Pääoman hankintaa koskevista välillisistä veroista 17.7.1969 annettu neuvoston direktiivi 69/335/ETY, EYVL L 249, s. 25.

(2) EYVL L 156, s. 23.